G20-parlemente hoor hoe SA korrupsie stryd aansê | Maroela Media
G20-parlemente hoor hoe SA korrupsie stryd aansê
Thandi Modise, voorsitter van die Nasionale Raad van Provinsies. Foto: ANA
"Suid-Afrika durf korrupsie aan en ek weet ons sal dié stryd wen," was die voorsitter van die nasionale raad van provinsies, Thandi Modise, se boodskap aan die speakersberaad van G20-parlemente in Buenos Aires, Argentinië.
Sy het Donderdag aan afgevaardigdes gesê Suid-Afrika het sterk wetgewing, beleidstellings en instellings om korrupsie te bestry, maar wel erken dat die wetgewing soms nie genoegsaam toegepas word nie.
"In die afgelope paar maande was daar egter 'n reeks parlementêre ondersoeke na openbare en private instellings en regterlike kommissies van ondersoek na beweerde korrupsie, staatskaping en ander vorme van ampsmisbruik," het Modise gesê.
"As parlementslede moet ons volhard in ons verbintenis tot deursigtigheid en verantwoordbaarheid. Integriteit is 'n kultuur en 'n wapen wat ons in ons samelewing moet verskans. Die burgerlike samelewing en die media moet as waghonde optree en die regering steeds fyner dophou."
Modise het gesê dis belangrik om wetgewing teen korrupsie toe te pas, maar op sigself is dit nie genoeg om korrupsie te bestry nie. Belanghebbendes in die samelewing moet hulle daartoe verbind om integriteit te verskans en toe te sien dat die regering se optrede die burgery se belange vooropstel.
Sy het gesê al is dit dikwels moeilik om korrupsie te definieer, is dit "ongelooflik maklik" om te herken. "Dit vernietig openbare vertroue en die samelewing se moraliteit. Dit verswak staatsinstellings en kniehalter ontwikkeling … Dit het 'n nadelige uitwerking op die land se veiligheid."
Vrydag is die laaste dag van die beraad wanneer afgevaardigdes sal praat oor die rol van parlemente in die samestelling van die G20.